คืนภาษีรถคันแรกเดี้ยง
สรรพสามิตจ่ายเงินภาษีคืนให้ผู้ซื้อรถคันแรกไม่ได้ร่วม 3,500 ราย แจงเอกสารผิดพลาด
31 ต.ค. 2555

สรรพสามิตจ่ายเงินภาษีคืนให้ผู้ซื้อรถคันแรกไม่ได้ร่วม 3,500 ราย แจงเอกสารผิดพลาด




นายสมชาย พูลสวัสดิ์ อธิบดีกรมสรรพสามิต เปิดเผยว่า การจ่ายเงินภาษีคืนให้กับผู้ซื้อรถคันแรกในงวดเดือน ต.ค. 2555 เกิดปัญหาขัดข้อง ทำให้ไม่สามารถจ่ายเงินคืนในอัตราคันละไม่เกิน 1 แสนบาทให้กับประชาชนผู้ใช้สิทธิที่ขอคืนภาษีจำนวนหลายราย 
อธิบดีกรมสรรพสามิตชี้แจงว่า สาเหตุที่จ่ายเงินคืนไม่ได้ เนื่องจากธนาคารกรุงไทย ซึ่งเป็นผู้โอนเงินให้กับผู้ที่ได้สิทธิคืนเงิน ตรวจพบว่า เลขที่บัญชีของผู้ซื้อรถบางรายไม่ถูกต้อง ทำให้ธนาคารกรุงไทยต้องระงับการโอนเงินคืนให้และได้ส่งข้อมูลกลับมาให้กรมบัญชีกลางและกรมสรรพสามิตตรวจสอบให้แน่นอนอีกครั้งหนึ่ง
สำหรับการจ่ายเงินคืนรถคันแรกในงวดเดือน ต.ค. ที่กำหนดจ่ายเงินในวันที่ 5 และวันที่ 20 มีผู้ที่จะได้รับเงินภาษีคืนทั้งสิ้น 5,847 ราย แต่สามารถโอนเงินให้ได้แค่ 2,331 ราย คิดเป็นเงิน 178 ล้านบาท ส่วนที่เหลืออีก 3,516 ราย ยังมีปัญหาโอนเงินให้ไม่ได้
นายสมชาย กล่าวว่า ปัญหาที่เกิดขึ้นเป็นเรื่องการบันทึกข้อมูลที่คลาดเคลื่อนเท่านั้น ซึ่งทางกรมสรรพสามิตกำลังเร่งตรวจสอบ เพื่อให้ผู้ที่ได้สิทธิคืนภาษีแต่มีปัญหาโอนเงิน ได้รับเงินในเดือนต่อไปทันที และเชื่อว่าจะไม่เกิดปัญหาดังกล่าวขึ้นอีก
สำหรับผู้ที่มาใช้สิทธิขอคืนภาษีรถคันแรกในขณะนี้มีจำนวน 3.2 แสนราย คาดว่าถึงสิ้นปีจะทะลุ 5 แสนราย เป็นเงินที่ต้องจ่ายคืน 3 หมื่นล้านบาท 
รายงานข่าวจากกรมสรรพสามิต ระบุว่า การดำเนินการเกิดปัญหาสะดุดปลายทาง เนื่องจากการยื่นเอกสารของพี่น้องประชาชนรวมทั้งไม่ได้ใช้สมุดบัญชีของผู้ที่ยื่น ทำให้ต้องมีการตรวจสอบตั้งแต่ต้น และต้องเรียกผู้ที่ตกหล่นดังกล่าวเข้ามายื่นสำเนาบัญชีใหม่อีกครั้ง
กรมบัญชีกลางแจ้งว่า ยอดขอคืนเงินรถคันแรกในเดือน พ.ย. 2555 มีประมาณ 2,000 ราย คิดเป็นเงินประมาณ 170 ล้านบาท น้อยกว่าเดือนก่อนหน้า